Ժամանակի պարագա

Ժամանակի պարագա, նախադասության երկրորդական անդամ, բայական անդամի լրացում, որը ցույց է տալիս գործողության, եղելության ժամանակը, այսինքն՝ այն ժամանակահատվածը, որի ընթացքում սկսվում կամ ընթանում և կամ ավարտվում է գործողությունը։ Հիմնական հարցերն են՝ ե՞րբ, երբվանի՞ց։

Ժամանակի պարագան ունի իմաստային տարբերակներ, որոնք անվանվում են գործողության կատարման, սկզբնավորման, վախճանի ժամանակի պարագաներ։ Ժամանակի պարագան ցույց է տալիս՝
 Գործողության կատարման կամ եղելության ժամանակը. օրինակ՝ Գործարանը ներկայումս թողարկում է 7 տարբեր տեսակի արտադրանք («Սովետական Հայաստան»)։ Սլացիկ սոսիներն ու ցարասիները գիշեր-ցերեկ սոսափում էին այնտեղ (Ավետիք Իսահակյան)։ Ծաղկելու է էգուց վարդերով իր (Եղիշե Չարենց)։
 Գործողության ժամանակային սկզբնակետը, այսինքն՝ այն ժամանակը, որից սկսվում է գործողությունը. օրինակ՝ Վաղուց նա չէր տեսել այդպիսի տեսարան (Շիրվանզադե)։ Այսուհետև պիտի ապրեն հանքերում (Շիրվանզադե)։
 Այն ժամանակը, մինչև որը տևում է գործողությունը. օրինակ՝ Ու ես ցմահ կպարծենամ երկրե-երկիր, Իմ ժողովուրդ, քո անունով՝ վեհ ու հեզ (Հովհաննես Շիրազ)։ Դեռ մի քանի ժամ մնում էր մինչև ճաշը (Րաֆֆի)։

Արտահայտություն 
Հայերենում ժամանակի պարագան արտահայտվում է. 
 ժամանակի մակբայով՝ Մենք արդեն ապրում ենք զարգացած պետությունում։
 որոշ գոյականներով՝ Գիշերը սաստիկ անձրև եկավ։
 որոշ դերանուններով՝ Ես երբևիցե չեմ տեսել նրան։
 դերբայով (այս դեպքում արտահայտում է այն ժամանակամիջոցը, որի ընթացքում կատարվում է մի զուգահեռ գործողություն)՝ Սառույցի վրա սահելիս ընկա։
 կապական հոլովառությամբ, բառակապակցություններով՝ ուսումնական տարում, անցած ամսում։

Ժամանակակից գրական հայերենում դրսևորվում է տրական, հայցական, բացառական, գործիական, ներգոյական հոլովներով։ Օրինակ՝ «Կեսօրին սաստիկ շոգ էր», «Ցերեկը գրողների տանը հանդիպում կա», «Վաղվանից քննություններն սկսվում են», «Ցերեկով դժվար է որս անել» և այլն։

Ժամանականիշ որոշ բառեր ժամանակի պարագայի պաշտոնում հանդես կարող են գալ միայն բառակապակցությամբ, օրինակ՝ այդ օրը, մի օր, հետևյալ օրը, ամեն օր։

Ծանոթագրություններ 

Բայական անդամի պարագա լրացումներ